*Poruka podrške učenika i djelatnika ŽTŠ Moravice*

***(Knjiga snova)***

Sjedni na gromadu leda i spusti korijenje ljubavi do srca zemlje . . .

Antarktika! Južni pol! Beskrajni, nesagledivi, surovi prostori vječnog leda – izazov istinskog sanjara! Na rubu svijeta, na rubu mašte zvjezdane suze čovjeka čine čovjekom, a nadahnuće (unatoč strahu) izranja iz ljepote zbilje.

Ključ za razumijevanje svih prepreka i nedaća ovog zamršenog labirinta nalazi se u snovima onih koji žele spoznati snagu skrivenih struna života i unijeti strpljivost u svaki atom svemira, u svaku situaciju.

Sretno, Davore! Vjeruj u ono što želiš! Vjeruj u snagu misli! Tvoja osobnost ispunjava pukotine naših puteva na kojima se duboka potreba za obrisima budućnosti u mudrost i osmijeh pretvara.

Naš je svijet satkan od krugova, od odlazaka i dolazaka. Iako se čini da je već istražen svaki kutak Zemlje, u trenucima stjecanja novih spoznaja osjećamo uzbuđenje, ali i veličanstvenu moć i divljenje.

Odabirući slijed kretanja u prostoru, ovo tajanstveno putovanje dovoljno je poticajno za otkrivanje zanimljivosti treperavih daljina i tišine. Uloženi trud i neka vrsta nedokučivosti nadmašuju vlastita ograničenja svakodnevice i čovjek postaje dodatnom plemenitošću nadahnuto biće.

Da bismo spoznali snagu univerzalne ljubavi, tj. unutarnju božanstvenost, suspregnimo dah, te pričekajmo magičan dodir ledene divljine.

Još uvijek ima čežnje u praskozorjima . . .